खुदा भी आसमां से जब ज़मीं पर देखता होगा तो सोचता होगा कि नोट-बंदी की इतनी महबूब-प्रतिमा आख़िर कैसे गढ़ी गई होगी! जिस मूर्ति के आसपास नरेंद्र भाई और उनकी पूरी टोली तमाम मुमकिन ढोल-ताशे ले कर नाच-नाच थक गई, उसका ऐसा नतीजा? नए नोट छापने पर सरकार के यानी हमारे-आपके खर्च हो गए 21 हज़ार करोड़ रुपए और सरकार ने बचाए 16 हज़ार करोड़ रुपए। पांच हज़ार करोड़ रू का सीधा घाटा। नरेंद्र भाई तो दावा कर रहे थे कि उनका यह क़़दम काले धन को काल-कोठरी भेज देगा। लेकिन हुआ क्या? हुआ यह कि नोट-बंदी के पहले 15 लाख 44 हज़ार करोड़ रुपए की कीमत के जो नोट चलन में थे, उनमें से 15 लाख 28 हज़ार करोड़ रुपए के नोट बैंकों में वापस आ गए। सिर्फ़ 16 हज़ार 50 करोड़ के नोट वापस नहीं आए।